Peter Skaarup (DF), 1999-05-21:
Ja, det er jo ikke bare i Danmark, at man har diskuteret de her ting efter afslutningen af den kolde krig.
Tjekkiet er også et af de lande, hvor man stadig væk diskuterer det her meget, og man har i høj grad, specielt i Østeuropa, vurderet, at man ikke rigtig kom nogen vegne med hensyn til anklager mod de folk, der brød menneskerettighederne, der fængslede osv. og begik de her ting inden Murens fald.
Men det er klart, at vi i et land som Danmark, der under hele perioden har været afklaret omkring de her ting som et vestligt land, der har været medlem af NATO, har nogle meget, meget store problemer med at acceptere, at personer, der var med til måske lige netop at prøve på at vippe den magtbalance, der var mellem øst og vest på det tidspunkt inden Murens fald, og stod bag det, skal kunne gå fri for straf, dvs. personer, der faktisk var med til at undergrave NATO, Vestens forsvarsalliance på det givne tidspunkt. Vi mener i Dansk Folkeparti også, at der er behov for, at der bliver gjort op med det.
Vi er af den opfattelse, at man meget klart fra regeringens side må gå i felten på det her område, fordi det altså er vigtigt, at vi får sørget for, at vi ikke har personer, der har begået denne her form for kriminalitet, der i direkte konsekvens har været undergravende for vores demokrati i den pågældende periode.
Arkiverne er åbne, og derfor forstår jeg ikke helt det, som justitsministeren og regeringen hidtil er kommet frem med om, at man ikke har haft de adgange, der skulle til, for det har man altså haft i andre lande.
Man har lavet de her undersøgelser på et tidligere tidspunkt i andre lande, og derfor bør der være mulighed for, at man fra dansk side også får speedet det her op, sådan at vi kan finde ud af, hvad der egentlig er foregået, og hvilke personer der er tale om.
Siden der har været mulighed for at kigge i de her arkiver, i Stasiarkiverne - vi kunne så diskutere, om man skulle have mulighed for at kigge i andre arkiver også; de muligheder er altså ikke til stede, men det er muligt at kigge i Stasiarkiverne - har en række dagblade, bl.a. Ekstra
Bladet, kørt en del artikler omkring de forhold, der har været gældende for de personer, der har været tale om, og det er vel at mærke personer, der stadig væk er aktive i det danske samfund.
Der er bl.a. beskrevet historien om den danske journalist Flemming Sørensen, som åbenlyst har sagt, at han altså spionerede for DDR; også han er registreret i Stasiarkiverne, og der har bl.a. Ekstra Bladet altså kunnet finde de her ting frem for lang tid siden og meddele offentligheden, hvordan de hang sammen.
Og derfor synes jeg nok, at det virker som en lidt dårlig undskyldning fra regeringen, når den siger, det først er nu, man har brudt nogle koder, der gør, at det er muligt at eftersøge de her ting.
For det er jo ikke første gang, Folketinget debatterer det her.
Hr. Svend Aage Jensby har tidligere i forbindelse med Folketingets spørgetid rejst en del af de spørgsmål, vi også taler om i dag, hvor regeringen langtfra var villige til at gøre det, der skulle til.
Og det har i tidligere svar til folketingsmedlemmer også været svært at få sat noget i gang. Så derfor håber vi selvfølgelig med den her debat, at der kan blive mulighed for, at man for alvor får hevet sig op ved hårrødderne og så går i gang med at se, hvilke personer der er tale om, og hvilke tiltaler der kan blive rejst.
Det er jo så afgørende for ethvert demokrati, at man giver folk mulighed til at ytre sig og forsamle sig osv., osv., men der er altså nogle grænser for demokratiet, og det er, når man undergraver staten, og man undergraver borgerne på den måde, som det skete i den her periode.
Vi håber selvfølgelig også, at vi i dag kan vedtage et forslag, der gør, at vi forpligter regeringen til at fortsætte det her arbejde, og at vi vel at mærke også forpligter regeringen til - hvis der ser ud til at være grund til det, hvad vi må formode at der er for nogle personers vedkommende - at retsforfølge de pågældende personer.
også i Danmark, og derfor betragter vi det altså som utrolig afgørende, at der bliver gjort noget fra regeringens side
Jeg håber, at vi senere i debatten kan komme ind på, hvorfor regeringen mener, at man lige pludselig først nu mener at kunne gøre noget.
Men selvfølgelig skal det ikke afskære de partier, der har været kritiske over for regeringens manglende initiativer, til at være positive over for, at der sker noget nu.